William Barrin mukaan Nokian tai Ericssonin omistamisen avulla USA voisi haastaa kiinalaisen Huawein valta-aseman.

Yhdysvaltain oikeusministeri William Barr kehottaa suosimaan suomalaista Nokiaa kiinalaisen Huawein sijaan.

China Initiative -konferenssissa puhuneen Barrin mukaan Yhdysvallat ja sen liittolaiset voivat haastaa Huawein valta-aseman 5G-teknologiassa käyttämällä Nokiaa tai ruotsalaista Ericssonia tai molempia.

Barrin mielestä Yhdysvallat liittolaisineen voisi jopa harkita Nokian tai Ericssonin omistamista.

Yhdysvallat on useita kertoja varoittanut Kiinan voivan hyödyntää Huawein laitteita vakoilussa. Huawei on torjunut tällaiset epäilyt.

Esimerkiksi Britanniaa Yhdysvallat on varoittanut siitä, että Huawein osallistuminen maan 5G-verkkojen rakentamiseen voi johtaa tiedustelutietojen jakamisen rajoittamiseen.

Yhdysvallat on vedonnut muihinkin Euroopan Nato-maihin, jotta nämä eivät päästäisi Huaweita 5G-verkkoihinsa.

Lue myös:

Britannia pyytää liittolaisiaan kehittämään vaihtoehtoja Huaweille

Britannia sallii Huawein rakentaa 5g-verkkojansa – Yhdysvallat on jo varoittanut Britanniaa

Jännitteet Huawein asemasta 5G-verkossa kasvavat Euroopassa – Suomi ei sulje yksittäisiä toimijoita ulos

Lähteet: Reuters